Op watter ouderdom moet my kind leer swem? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Op watter ouderdom moet my kind leer swem?
Op watter ouderdom moet my kind leer swem?
Verdrinking is een van die hoofoorsake van onnatuurlike sterftes onder jong kinders in Suid-Afrika.
"Die hartseer deel is dat amper al die sterftes moontlik vermy kan word deur behoorlike toesig oor kinders wat nog nie kan swem nie, kinders in te lig oor die gevare van water, en heinings om en nette oor swembaddens," sê dr. James Nutt, algemene praktisyn by Intercare Glenfair.
Volgens Nutt kan kinders binne minute permanente breinskade opdoen weens 'n tekort aan suurstof. "Kinders kan selfs verdrink in 'n skottel of 'n klein visdam al is daar net 'n bietjie water in."
Talle swemskole het intussen die lig gesien en bied swemlesse vir kinders van 'n baie jong ouderdom af aan, selfs van net 'n paar maande af. Talle kenners is dit eens dat mens nooit te vroeg met swemlesse vir jou kind kan begin nie terwyl ander meen die kind moet eers 'n paar jaar oud wees.
Enid Whelan, 'n ervare swemafrigter, meen dit is ideaal vir kinders om tussen die ouderdom van ses maande en een jaar met swemlesse te begin. "Tussen agt en nege maande oud begin kinders gewoonlik meer skrikkerig raak vir water en vreemde omgewings. In die algemeen, hoe ouer kinders is voordat hulle begin swem, hoe banger sal hulle waarskynlik wees."
Hoe om jou kind gereed te kry vir swemlesse
Jy kan jou baba help om gemaklik in water te voel en die kind help om 'n gevoel te skep dat water 'n natuurlike deel van sy of haar lewe is. Kenners raai aan dat jy dus jou baba se hele lyfie in water sit om hom gewoond te maak aan swemlesse later in sy lewe.
Badtyd is die ideale geleentheid om veral babas aan water gewoond te maak. Jy kan saam met baba in die bad klim en dus elke keer bietjie meer water intap. Jy kan begin toets of hy omgee as daar water in sy gesig is en dit later speels op en af in die water in druk en die koppie selfs baie vlugtig onder die water druk. Volgens kenners hou babas instinktief hul asem op sodra hulle onder water gaan.
Kenners meen dit is wel belangrik om klein stappies op 'n slag te neem. Indien die baba ontsteld raak, haal hom uit die water, droog hom af en vertoetel hom of haar. Wees ook vriendelik en vol lof vir elke aksie wat uitgevoer word.